Document ID: 32001R2538

Komission asetus (EY) N:o 2538/2001,
annettu 21 päivänä joulukuuta 2001,
neuvoston asetuksella (EY) N:o 517/94 vuodeksi 2002 vahvistettujen tekstiilejä koskevien määrällisten kiintiöiden hallinnoimisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon muiden kuin kahdenvälisten sopimusten, pöytäkirjojen tai muiden järjestelyjen taikka muiden yhteisön erityisten tuontimenettelyjen soveltamisalaan kuuluvien tiettyjen kolmansien maiden tekstiilituotteiden tuontiin sovellettavasta yhteisestä menettelystä 7 päivänä maaliskuuta 1994 annetun neuvoston asetuksen (ETY) N:o 517/94(1), sellaisena kuin se on viimeksi muutettuna komission asetuksella (EY) N:o 2245/2001(2), ja erityisesti sen 17 artiklan 3 ja 6 kohdan sekä 21 artiklan 2 ja 3 kohdan,
sekä katsoo seuraavaa:
(1) Asetuksella (ETY) N:o 517/94 on vahvistettu tietyistä kolmansista maista peräisin olevien tiettyjen tekstiilituotteiden tuontiin sovellettavia määrällisiä kiintiöitä, jotka jaetaan vastaanottamisjärjestyksessä "ensin tullutta palvellaan ensiksi" -periaatteen mukaisesti.
(2) Tämän asetuksen nojalla voidaan tietyissä olosuhteissa käyttää muita jakomenetelmiä, jakaa kiintiöitä eriin tai varata osa erityisestä määrällisestä rajoituksesta hakemuksille, joita todisteet aikaisemmasta tuonnista tukevat.
(3) Vuodeksi 2002 vahvistettujen kiintiöiden hallinnointia koskevat säännöt olisi hyväksyttävä ennen kiintiövuoden alkua, jotta kaupan jatkuvuus ei häiriintyisi.
(4) Aikaisempina vuosina hyväksytyt toimenpiteet, muun muassa ne, jotka sisältyvät komission asetukseen (EY) N:o 2833/2000 erityisistä hallinnointi- ja jakosäännöistä tiettyjen neuvoston asetuksella (ETY) N:o 517/94(3) vuodeksi 2001 vahvistettujen tekstiilejä koskevien määrällisten kiintiöiden osalta, ovat osoittautuneet tyydyttäviksi, ja vastaavat säännöt olisi hyväksyttävä vuodeksi 2002.
(5) Mahdollisimman monien talouden toimijoiden tyydyttämiseksi olisi aiheellista muuttaa jäsenvaltioiden ilmoitusten vastaanottamisjärjestykseen perustuva, "ensin tullutta palvellaan ensin" -periaatteen mukainen jakomenetelmä joustavammaksi rajoittamalla enimmäismäärään kullekin toimijalle kyseisen menetelmän perusteella jaettavat määrät.
(6) Kaupan jatkuvuuden ja kiintiöiden tehokkaan hallinnoinnin takaamiseksi olisi toimijoiden sallittava esittää vuonna 2002 ensimmäinen tuontilupahakemus samalle määrälle, jonka ne toivat maahan vuonna 2001.
(7) Kiintiöiden käyttämiseksi mahdollisimman tehokkaasti toimijan, joka on käyttänyt vähintään 50 prosenttia jo annetusta määrästä, pitäisi saada lupa anoa uutta määrää, sikäli kuin kiintiöissä on käyttämättömiä määriä.
(8) Moitteettoman hallinnon vuoksi tuontilupien voimassaoloajan olisi oltava yhdeksän kuukautta myöntämispäivästä, kuitenkin enintään vuoden loppuun. Jäsenvaltioiden olisi annettava lisenssejä vasta sen jälkeen, kun ne ovat saaneet komissiolta ilmoituksen siitä, että määrät ovat käytettävissä ja ainoastaan jos asianomainen toimija voi todistaa sopimuksen olemassaolon ja (ellei toisin ole nimenomaisesti säädetty) todistaa, että tämä ei ole aiemmin saanut tämän asetuksen mukaisesti yhteisön tuontilupaa kyseessä olevien luokkien ja maiden osalta. Toimivaltaisilla kansallisilla viranomaisilla on kuitenkin tuojien hakemuksesta lupa jatkaa kolmella kuukaudella ja enintään 31 päivään maaliskuuta 2003 niiden lisenssien voimassaoloaikaa, joista on käytetty vähintään 50 prosenttia jatkamista koskevan hakemuksen esittämisajankohtana.
(9) Tässä asetuksessa mainitut toimenpiteet ovat tekstiilikomitean lausunnon mukaiset,
ON ANTANUT TÄMÄN ASETUKSEN:
1 artikla
Tällä asetuksella vahvistetaan vuodeksi 2002 määrällisten kiintiöiden hallinnointia koskevat säännöt neuvoston asetuksen (ETY) N:o 517/94 liitteissä IIIB ja IV mainittujen tiettyjen tekstiilituotteiden tuonnin osalta.
2 artikla
Edellä 1 artiklassa tarkoitetut kiintiöt myönnetään "ensiksi tullutta palvellaan ensin" -periaatetta noudattaen siinä järjestyksessä kuin komissio on vastaanottanut jäsenvaltioiden ilmoitukset yksittäisten toimijoiden hakemuksista, joiden määrät kunkin toimijan osalta eivät saa ylittää liitteessä mainittuja enimmäismääriä.
Näitä enimmäismääriä ei kuitenkaan sovelleta toimijoihin, jotka vuotta 2002 koskevan ensimmäisen hakemuksensa yhteydessä voivat jokaisen luokan ja jokaisen kyseisen kolmannen maan osalta osoittaa toimivaltaisille kansallisille viranomaisille vuodeksi 2001 saamiensa tuontilisenssien perusteella tosiasiallisesti tuoneensa tiettyjen luokkien osalta tietyistä kolmansista maista kullekin luokalle vahvistettuja enimmäismääriä suurempia määriä.
Näiden toimijoiden osalta toimivaltaiset viranomaiset voivat sallia tuonnin, joka ei ylitä vuonna 2001 tosiasiallisesti tuotuja määriä tiettyjen kolmansien maiden ja tiettyjen luokkien osalta, käytettävissä olevien kiintiöiden rajoissa.
3 artikla
Maahantuojat, jotka ovat käyttäneet vähintään 50 prosenttia tämän asetuksen mukaisesti niille myönnetystä määrästä, voivat esittää uuden samaa luokkaa ja samaa alkuperämaata koskevan hakemuksen määrille, jotka eivät ylitä liitteessä mainittuja enimmäismääriä.
4 artikla
1. Toimivaltaiset kansalliset viranomaiset voivat ilmoittaa komissiolle tuontilupahakemusten määristä 3 päivästä tammikuuta 2002 kello 10.00 Brysselin aikaa.
2. Toimivaltaiset kansalliset viranomaiset myöntävät tuontilupia ainoastaan, jos komissio on ilmoittanut, että määriä on käytettävissä asetuksen (EY) N:o 517/94 17 artiklan 2 kohdan mukaisesti.
Ne antavat lupia ainoastaan, jos toimija
a) osoittaa, että tavaroiden toimittamista koskeva sopimus on olemassa; ja
b) todistaa kirjallisesti, että kyseisten luokkien ja maiden osalta
i) toimija ei ole vielä saanut tuontilupaa tämän asetuksen nojalla; tai
ii) toimija on saanut luvan tämän asetuksen nojalla, mutta on käyttänyt siitä vähintään 50 prosenttia.
3. Tuontiluvat ovat voimassa yhdeksän kuukautta niiden antamispäivästä, kuitenkin enintään 31 päivään joulukuuta 2002.
Toimivaltaiset kansalliset viranomaiset voivat kuitenkin maahantuojan pyynnöstä pidentää kolmella kuukaudella lupia, joita on käytetty vähintään 50 prosenttia pyynnön ajankohtana.
5 artikla
Tämä asetus tulee voimaan 1 päivänä tammikuuta 2002.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 21 päivänä joulukuuta 2001.

Labels: 1
3
5